钦定古今图书集成/明伦汇编/家范典/第057卷 > 《刘熙释名》 > 《内则》
## 钦定古今图书集成/明伦汇编/家范典/第057卷 > 《刘熙释名》 > 《内则》

妇事舅姑，如事父母。“鸡初鸣咸盥漱，栉縰笄总衣绅。”

〈陈注〉笄，今之簪也。《衣绅》元端绡衣之上加绅带，士妻之服也。〈大全〉《朱子》曰：“妇人不冠，则所谓髻笄，即为固髻之用，亦名为簪，而非如二弁之簪矣。”

左佩纷帨刀砺小觿金燧，右佩箴管线纩，施縏袠大
觿木燧，衿缨綦屦，以适父母舅姑之所

〈陈注〉箴管，箴在管中也。縏袠，皆囊属，施縏袠者为贮。箴，线纩也。衿，结也。缨，香囊也。〈大全〉长乐陈氏曰：“男女事父母、妇事舅姑，皆有缨，以佩容臭，则与女子许嫁之缨不同。郑氏曰：‘妇人有缨，示有系属’。误矣。何则？许嫁已缨，将嫁无所复施。既嫁夫说之矣，无所复用，则事舅姑之衿缨，非许嫁之缨也。”

及所，下气，怡声，问衣，燠寒，疾痛痾痒，而敬抑搔之。出
入，则或先或后，而敬扶持之。进盥，少者奉槃，长者奉
水。请沃盥。盥卒，授巾。问所欲，而敬进之，柔色以温之。

〈陈注〉痾，疥也。抑按搔摩也。温，承藉之义，谓以柔顺之色承藉尊者之意，若藻藉之承玉然。

𫗴酏酒，𬪩芼羹，菽麦蕡，稻黍粱秫唯所欲。

〈陈注〉𫗴，厚粥。酏，薄粥也。芼羹，以菜杂肉为羹也。蕡，大麻子。

枣栗饴蜜以甘之，菫荁枌榆免薧滫瀡以滑之，脂膏
以膏之，父母舅姑必尝之而后退。

〈陈注〉饴，饧也。菫，菜名。荁，似菫而叶大。榆之白者名枌免，新鲜者；薧，干陈者。言菫、荁、枌、榆四物，或用新，或用旧也。滫，《说文》：“久泔也。”瀡，滑也。滫瀡，滫之滑者也。凝者为脂，释者为膏。甘之、滑之、膏之，皆谓调和饮食之味也。此篇所记饮食珍羞诸物，古今异制，风土异宜，不能尽晓，然亦可见古人察物之精，用物之详也。

又

父母舅姑将坐，奉席请何乡；将衽，长者奉席请何趾，
少者执床与坐，御者举几，敛席与簟，县衾箧枕，敛簟
而襡之。

〈陈注〉将坐，旦起时也。“奉坐席而铺”者，必问何向。衽，卧席也。将衽，谓更卧处也。长者奉此卧席而铺，必问足向何所床，《说文》云：“安身之几坐”，非今之卧床也。将坐之时，少者执此床以与之坐，侍御举几进之，使之凭以为安卧。必簟在席上，旦起则敛之而簟。又以襡韬之者，以亲身恐秽污也。衾则束而悬之，枕则贮于箧也。〈大全〉长乐刘氏曰：“侍父母舅姑，行游于所，至其将至也，则长者奉席而前请欲何向也。将憩而卧于他所，则长者奉席而前请衽欲何趾也。不敢斥言其首，敬之至也。坐卧所以安老而优尊也，而席为之主，群子妇不敢专，必让于长者，上下之分，礼宜然也。谓坐之将起，寝之将兴也。几席之彻，衾枕之敛，则贱者尸之，不必”子妇也。

父母舅姑之衣衾簟席枕几，不传杖屦，祗敬之勿敢
近。敦牟卮匜，非馂莫敢用与；恒饮食，非馂莫之敢饮
食。

〈陈注〉传“移也”，谓此数者，每日置之有常处，子与妇不得辄移置他所也。近，谓挨偪之也。敦与牟，皆盛黍稷之器。牟，读为堥，土釜也。此器则木为之，象土釜之形耳。卮酒器。匜，盛水浆之器。此四器皆尊者所用，子与妇非馂，其馀无敢用此器也。与，及也。及，尊者所常食饮之物。子与妇非馂，馀不敢擅饮食之也。〈大全〉庆源辅氏曰：“凡此所以养其孝心也。孝，人心之所固有，后世礼教不明，日就销铄，有不自知者矣。若夫动容周旋中礼者，则又成德者之事也。

父母在，朝夕恒食，子妇佐馂，既食恒馂。父没母存，冢
子御食，群子妇佐馂如初。旨甘柔滑，孺子馂。”

〈陈注〉“佐馂”者，劝勉之使食，而后馂其馀也。“既食，恒馂”者，尽食其常食之馀也。御食，侍母食也。如初，如父在时。〈大全〉山阴陆氏曰：“谓之《恒馂》，则著以其美者，孺子馂故也。言群子妇佐馂，不言冢妇，不预也。”庆源辅氏曰：“父没母存，食则独矣，恐母心之伤也，故冢子御食焉。御，侍也，言御至矣。群子妇佐馂如初，然后可以至于无穷。旨甘柔滑，孺子馂者，所以慈幼也，养老慈幼，于是为至。”

在父母舅姑之所，有命之应唯敬对，进退周旋慎齐，
升降、出入、揖游，不敢哕噫、嚏咳、欠伸、跛倚、睇视，不敢
唾洟。

〈陈注〉应之辞唯为恭。哕，呕逆之声也。《庄子》：“大块噫气。”《诗》：“愿言则嚏”，咳嗽声也。气乏则欠，体疲则伸。偏任为跛，依物为倚。睇视，倾视也。洟，自鼻出者。

寒不敢袭，痒不敢搔。不有敬事，不敢袒裼，不涉不撅，
亵衣衾，不见里。

〈陈注〉“袭”，重衣也。袒与裼皆礼之敬，故非敬事不袒、裼也。不因涉水，则不揭裳，不见里，为其可秽。

《父母》唾洟不见，冠带垢，和灰请漱，衣裳垢，和灰请澣。
衣裳绽裂，纫箴请补缀。

〈陈注〉《唾洟不见》，谓即刷除之，不使见示于人也。漱澣皆洗濯之事。和灰，如今人用灰汤也。以线贯箴为纫。

又

子妇“孝者敬者，父母舅姑之命，勿逆勿怠。”

〈陈注〉子而孝，父母必爱之。妇而敬，舅姑必爱之。然犹恐其恃爱而于命或有所违也，故以“勿逆勿怠”为

戒。〈《大全》。〉东莱吕氏曰：“既孝敬矣，何必戒其逆怠？盖孝敬之人事亲至于与亲相忘，则慢心易生，恐或至于逆怠，故在所戒。”

若饮食之，虽不耆，必尝而待；“加之衣服，虽不欲，必服
而待。”

〈陈注〉“尝而待”，“服而待”，皆谓俟尊者察其不耆不欲而改命之，则或置之，或藏去，乃敢如己意也。金华应氏曰：“味偶不甘而必尝，衣偶不称而必服，徐而待之，则亲知其果非所安，而不可强也。”

加之事人代之，“己虽弗欲，姑与之，而姑使之”，而后复
之。

〈陈注〉尊者任之以事，而己既为之矣，或念其劳，又使他人代为己意，虽不以为劳而不欲其代，然必顺尊者之意而姑与之。若虑其为之不如己意，姑教使之，及其果不能而后己复为之也。〈大全〉庆源辅氏曰：“既加之事，又使人代之，己虽不欲人代己，然不可不顺父母之命，故姑与之而姑使之。而后复之者，终以身亲之也。”金华应氏曰：“加己以事，而又代之以人，亦姑与而姑使之，待夫人之果不克胜而后复之，亦不敢辞其难也。是非故为矫情，盖委曲以行其意，虽至亲之间亦有不容以直遂者，必如是而”后无所拂也。

子妇有勤劳之事，虽甚爱之，姑纵之，而宁数休之。

〈陈注〉谓虽甚爱此子妇而不忍其劳，然必且纵使为之，而宁数数休息之，必使终竟其事而后已，不可以姑息为爱而使之不事事也。

子妇未孝未敬，勿庸疾怨。姑教之，若不可教，而后怒
之。不可怒，子放妇出而不表礼焉。

〈陈注〉《庸》，用也。怒之，谴责之也。不可怒，谓虽谴责之而不改也。虽放逐其子，出弃其妇，而不表明其失礼之罪，示不终绝之也。〈大全〉庆源辅氏曰：“子曰：‘爱之能勿劳乎？勤劳之事，若遽止之，是姑息之爱也。子妇未孝未敬，勿庸疾怨，是存父母之心也。子妇放逐，不得已也，不表礼焉，是犹有不忍之心也’。”东莱吕氏曰：“明言其恶而出之，谓表父母爱子之心，舅姑待妇之礼，虽彼有过，犹欲遮护，故放出而不明言其所以过。”金华应氏曰：“自子妇孝者、敬者”，而下勉子妇之孝于父母舅姑也；自“子妇有勤劳之事”，而下勉父母舅姑之慈于子妇也。两者交尽其道，而孝慈之懽，交结而不可解。

又

子甚宜其妻，父母不说。出。子不宜其妻，父母曰：“是善
事我。”子行夫妇之礼焉，没身不衰。

又

舅没则姑老，冢妇所祭祀宾客，每事必请于姑，“介妇
请于冢妇。”

〈陈注〉《老》谓传家事于长妇也。然长妇犹不敢专行，故祭祀宾客之事必禀问焉。介妇，众妇也。

舅姑“使冢妇毋怠不友，无礼于介妇。”

〈陈注〉石梁王氏曰：“友，谓当作‘敢’者是。”刘氏曰：“使，以事使之也。毋，禁止辞。不友者，不爱也；无礼者，不敬也。言舅姑以事命冢妇，则冢妇当自任其劳，不可怠于劳，而怨介妇不助己，遂不爱敬之也。”

舅姑若使介妇，毋敢敌耦于冢妇。

〈陈注〉刘氏曰：“敌耦者，欲求分任均劳之意。”言舅姑若以事使介妇为之，则介妇亦当自任其劳，不可谓己与冢妇为敌耦，欲求均配其劳也。

不敢并行，不敢并命，不敢并坐。

〈陈注〉又言：“介妇之与冢妇，分有尊卑，非惟任事无敢敌耦，亦且不敢比肩而行，不敢并受命于尊者，不敢并出命于卑者。盖介妇当请命于冢妇也，坐次亦必异列。”

“凡妇不命适私室，不敢退。”妇将有事，大小必请于舅
姑。“子妇无私货，无私畜，无私器，不敢私假，不敢私与。”

〈陈注〉郑氏曰：“家事统于尊也。”

妇或赐之饮食、衣服、布帛、佩帨、茝兰，则受而献诸舅
姑。舅姑受之则喜，如新受赐。若反赐之，则辞。不得命，
如更受赐，藏以待乏。

〈陈注〉“或赐之”，谓私亲兄弟也。茝、兰，皆香草也。受之则如新受赐，不受则如更受赐，孝爱之至也。“不得命”者，不见许也。“待乏”，待尊者之乏也。

妇若有私亲兄弟，将与之，则必复请其故赐而后与
之。

〈陈注〉故即前者所献之物而舅姑不受者，虽藏于私室，今必请于尊者，既许，然后取以与之也。〈大全〉庆源辅氏曰：“姑贤则妇贤，凡此非特舅姑之便其侍乃所以成妇之德也。有事则私事大小也，必请于舅姑，无所隐也。私货，谓不请于舅姑而专有之者。喜如新受赐，人以与己，己得以献诸舅姑，其喜一也。始也人赐之，今也亲赐之，又藏以待乏，其心终一于舅姑也。必请其故，非诚于无私畜，不私与者不

能如此也